EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du (2020 PES-00364) —2020ko abenduaren 12ko 364 sarrera-zenbakia du Parlamentuan—, jakin nahi baitu ea, Ekonomia eta Ogasun Departamentuak dakienaren arabera, azken hamabost urteetan sozietateen gaineko zergaren subjektu pasiboren batek aplikatu gabe utzi duen zenbatekoren bat, aipatu zergari buruzko araudian arautzen diren muga kuantitatiboen edo denborazkoen ondorioz izan litzakeen zerga-oinarri negatiboen konpentsazio gisa, eta, baiezkoan, zenbat subjektu pasibo ukitu dituen eta zein ekitalditan gertatu den inguruabar hori azken hamabost urteetan. Hauxe da Ekonomia eta Ogasuneko kontseilariaren erantzuna:

2018 aurreko zergaldietako sozietateen gaineko zergaren aitorpenetan, konpentsatzeko dauden oinarri negatiboen zenbatekoak ez daude lauki batean kodetuta. Ondorioz, subjektu pasiboak aitortutako informazioaren ikuspegitik, informazio hori ez dago sistematizaturik ustiapen agregaturako.

Hala ere, informazio hori baliabide informatikoekin lantzen da, aitorpenak banaka harturik, Nafarroako Foru Ogasunaren kudeaketaren barnean. Kudeaketa horrek emandako gaur arteko datuen arabera, honako zenbatespen hau egin da, Nafarroako araudia aplikatzen duten eta zerga-kontsolidazioaren araubidean tributatzen ez duten sozietateen gaineko zergaren subjektu pasiboei dagokiena.

|  |  |
| --- | --- |
| Aurreko 15 urteetatik konpentsatzeko dauden oinarri negatiboak dituen zergaldia | Aitorpenen kopurua |
| 2008 | 447 |
| 2009 | 415 |
| 2010 | 488 |
| 2011 | 483 |
| 2012 | 469 |
| 2013 | 476 |
| 2014 | 490 |
| 2015 | 580 |
| 2016 | 646 |
| 2017 | 652 |
| 2018 | 715 |

Ez da egiaztatu ea subjektu pasiboak geroko zergaldietan, behin 15 urte igarotakoan oinarri negatiboak konpentsatu gabe, oinarri negatibo horiek konpentsatu ahal izateko moduko oinarri positiborik aitortu ote zuen.

2019ko zergaldiari dagokion informazioa berrikusten ari da.

Iruñean, 2021eko martxoaren 3an

Ekonomia eta Ogasuneko kontseilaria: Elma Saiz Delgado